Van Coke se nuutste betree Top-20Francois het ook plate vir die album ‘Dagdrome in suburbia’ uitgebring (Foto: Instagram) Francois van Coke se derde album, Dagdrome in suburbia, is onlangs bekendgestel. Die liedjie met dieselfde naam, wat hy saam Spoegwolf sing, betree vandeesweek se Top-20 op nr. 19. Van Coke het vroeër aan Maroela Media vertel dat dié album gaan oor hoe hy as jongmens sin gemaak het van sy lewe. “Die album gaan oor hoe dit is om in suburbia te woon. ‘Dagdrome in suburbia’ verwys na hoe ek gevoel het toe ek ŉ kind was. Ek het in suburbia, in Bellville, die noordelike voorstede van Kaapstad, grootgeword. En ek het gedroom van iets anders en meer as net die gewone, vervelige lewe. Ek het gedroom ek wou uitkom daar. “Die album het ŉ konneksie tussen my ou lewe in suburbia en my lewe nou weer nadat ek teruggetrek het saam met my familie,” sê Francois. Ruhan du Toit, voorheen van Touch of Class, bly vir die tweede week in die nommer een‑posisie met sy debuut enkelsnit as solo-kunstenaar, “As jy dink jy weet”. En, wat eintlik ’n Twitter-grap was, is nou die nuutste Afrikaanse sanggroep. Dis natuurlik hoe Jan Jan Jan ontstaan het. Hul eerste enkelsnit, “Wys jou vleis”, is vandeesweek 20ste op dié lys. In vandeesweek se Maroela Media Afrikaanse Top-20 is daar vyf snitte wat styg, ses wat daal, drie nuwe liedjies wat die week se Top-20 betree en ses wat onveranderd bly.